《代云岫送王介山》
宋代·方一夔

功名零落如破毡，羲娥不住随流年。问君发迹县博士，几时得流龙旂前。

我今老去觉今是，回首当年空自耻。妄心不起百事冷，已作古井无波水。

看君富贵亹亹来，云路何须取势回。忽然结束行万里，首冠步摇趋天台。

相思望望碧云暮，少微光芒纷下觑。应忆秋江老故人，瑶音定寄云鸿去。

我时阶砌兰玉中，襹褷六翮抟秋空。与君追逐赤霄上，宝剑腾空不可冲。

两眼昏花惟我有，早梅树下离亭酒。呼童草写送行诗，不是当今无价手。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。